“เมธี สุภาพงษ์” เต็งหนึ่ง “ผู้ว่า ธปท.” คนใหม่ แทน “วิรไท” หมดวาระ ก.ย.นี้
แหล่งข่าวกระทรวงการคลังเปิดชื่อ “เมธี สุภาพงษ์” เต็งหนึ่ง นั่งเก้าอี้ “ผู้ว่า ธปท.” คนใหม่ แทน “วิรไท สันติประภพ” ที่จะหมดวาระ 5 ปี ก.ย.นี้
แหล่งข่าวกระทรวงการคลังเปิดชื่อ “เมธี สุภาพงษ์” เต็งหนึ่ง นั่งเก้าอี้ “ผู้ว่า ธปท.” คนใหม่ แทน “วิรไท สันติประภพ” ที่จะหมดวาระ 5 ปี ก.ย.นี้
18 มิ.ย. 2563

แหล่งข่าวจากกระทรวงการคลัง เปิดเผยถึงความคืบหน้าการรับสมัครผู้ว่าการธนาคารแห่งประเทศไทย (ธปท.) ที่ปิดรับสมัครไปเมื่อวันที่ 16 มิ.ย.ที่ผ่านมาว่า มีผู้ยื่นสมัคร 4 ราย โดยเป็นคนใน 2 ราย และคนนอก 2 ราย
ขณะที่คนในที่สมัครคือ นายเมธี สุภาพงษ์ รองผู้ว่าการ ด้านเสถียรภาพการเงิน ซึ่งเป็นตัวเต็งผู้ว่า ธปท. คนใหม่จากผู้สมัครทั้ง 4 ราย เนื่องจากมีความรู้ความสามารถ มีบุคลิกของการเป็นผู้ว่า ธปท. และที่ผ่านมามีบทบาทในการออกมาตรการทางการเงินเพื่อฟื้นฟูเศรษฐกิจที่ได้รับผลกระทบจากโควิด-19 และเป็นผู้ชี้แจงการออก พ.ร.ก.ซอฟต์โลน และ พ.ร.ก.ซื้อตราสารหนี้เอกชน ในสภาผู้แทนราษฎร ร่วมกับนายวิรไท สันติประภพ ผู้ว่าการ ธปท.
สำหรับคนนอกที่สมัครไม่มีชื่อ นายเอกนิติ นิติทัณฑ์ประภาศ อธิบดีกรมสรรพากร และ นายเศรษฐพุฒิ สุทธิวาทนฤพุฒิ กรรมการในคณะกรรมการนโยบายการเงิน (กนง.)  ที่เป็นตัวเต็งมีคุณสมบัติเป็นผู้ว่า ธปท. คนใหม่ ตามที่เป็นกระแสข่าวก่อนหน้านี้
“ถึงเวลาที่ผู้ว่า ธปท. ควรมาจากคนใน เนื่องจากการบริหารเศรษฐกิจของประเทศในวิกฤติโควิด-19 ที่ส่งผลกระทบกับเศรษฐกิจไทยอย่างรุนแรง และยังไม่รู้ว่าจะจบเมื่อไร การทำงานของ ธปท. จะมีบทบาทสำคัญมาก การได้คนในที่ทำงานเรื่องนี้มาก่อนจะทำให้การแก้ปัญหาต่อเนื่อง และการให้คนในเป็นผู้ว่า ธปท. จะได้เปิดโอกาสให้คนในตำแหน่งอื่น ๆ ได้ขยับสูง เพื่อสร้างบุคลากรรุ่นใหม่รองรับในอนาคตต่อไป” รายงานข่าวกระทรวงการคลัง ระบุ
อย่างไรก็ตาม นายรังสรรค์ ศรีวรศาสตร์ ประธานคณะกรรมการคัดเลือกผู้ว่าการ ธปท. จะประชุมเพื่อคัดสรรผู้เหมาะสมอีกครั้ง เพื่อทำงานต่อจากนายวิรไท ที่จะหมดวาระในตำแหน่ง 5 ปี ในเดือน ก.ย. นี้